Document ID: 32007D0099

A BIZOTTSÁG HATÁROZATA
(2007. február 14.)
a Dél-Koreában előforduló madárinfluenzával kapcsolatos védekezési intézkedésekről szóló 2005/692/EK határozat módosításáról
(az értesítés a C(2007) 410. számú dokumentummal történt)
(EGT vonatkozású szöveg)
(2007/99/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A Délkelet-Ázsiában 2003 decemberében a magas patogenitású H5N1 vírustörzs által okozott madárinfluenza-járvány kitörését követően a Bizottság a madárinfluenzával kapcsolatban számos védekezési intézkedést fogadott el. Ezek az intézkedések különösen a bizonyos harmadik országokban előforduló madárinfluenzával kapcsolatos védekezési intézkedésekről szóló, 2005. október 6-i 2005/692/EK bizottsági határozatot (3) foglalják magukban.
(2)
2006. november 25-én Dél-Korea megerősítette a magas patogenitású H5N1 vírustörzs által okozott madárinfluenzának az ország déli részén található baromfiüzemben való kitörését.
(3)
Az érvényben lévő közösségi jogszabályok értelmében Dél-Korea kizárólag a baromfi bármely részét tartalmazó nyers kisállateledelt és feldolgozatlan takarmány-alapanyagot, emberi fogyasztásra szánt tojásokat és bármely madárfaj kezeletlen vadásztrófeáját exportálhatja a Közösségbe.
(4)
A magas patogenitású madárinfluenza Közösségbe való behurcolásának állat-egészségügyi kockázatát figyelembe véve helyénvaló azonnali intézkedésként felfüggeszteni ezen termékek Dél-Koreából történő behozatalát.
(5)
A 2005/692/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/692/EK határozat 3. cikke helyébe a következő szöveg lép:
„3. cikk
A tagállamok felfüggesztik az alábbiak behozatalát Malajzia és Dél-Korea területéről:
a)
baromfi bármely részét tartalmazó nyers kisállateledel és feldolgozatlan takarmány-alapanyag;
b)
emberi fogyasztásra szánt tojás; valamint
c)
bármely madárfajból készült, kezeletlen vadásztrófea.”
2. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Ezt követően erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2007. február 14-én.

Labels: 3
0
18
6